Na temelju članka 18. stavak 1. Zakona o proračunu („Narodne novine“ broj 144/21) i članka 18. stavka 1. podstavka 5. Statuta Općine Jelenje („Službene novine Primorsko-goranske županije“ broj 33/09, 13/13, 6/16 i 17/17 i „Službene novine Općine Jelenje“ broj 5/18, 11/18, 29/20, 39/21, 43/21-pročišćeni tekst), Općinsko vijeće Općine Jelenje na 13. sjednici održanoj dana 14. lipnja 2023. godine donijelo je

**Odluku o izmjeni i dopuni**

**Odluke o izvršavanju Proračuna Općine Jelenje za 2023. godinu**

**Članak 1.**

Članak 28. Odluke o izvršavanju Proračuna Općine Jelenje za 2023. godinu („Službene novine Općine Jelenje“ broj 51/22; dalje u tekstu: Odluka) mijenja se i sada glasi:

„Općina se može dugoročno zadužiti za namjene utvrđene Zakonom o proračunu.

Odluku o dugoročnom zaduženju Općine iz stavka 1. ovoga članka donosi Općinsko vijeće Općine Jelenje, a suglasnost za zaduženje daje Vlada Republike Hrvatske na prijedlog ministra financija.

Tekuće otplate glavnice duga po osnovi zaduživanja, iskazane u Računu financiranja Proračuna u iznosu od 222.578 eura, s pripadajućim kamatama, imaju u izvršavanju Proračuna prednost pred svim ostalim rashodima i izdacima.

Očekivani iznos ukupnog duga glavnice po osnovi kredita Općine koji su u otplati na kraju 2023. godine iznosit će sveukupno 1.696.858,23 eura, od čega za kapitalni projekt Rekonstrukcija i dogradnja osnovne škole „Jelenje-Dražice“ u Dražicama u iznosu od 1.434.474,63 eura i za kapitalni projekt Modernizacija javne rasvjete u iznosu od 262.383,60 eura.

U 2023. godini Općina Jelenje će se dugoročno kreditno zadužiti do iznosa od 929.060,00 eura za financiranje kapitalnih projekata: Rekonstrukcija (dogradnja) dječjeg vrtića „Grobnički Tići“ u iznosu od 678.137,90 eura, Izgradnja dječjeg igrališta Lukeži u iznosu od 62.910,61 eura i Rekonstrukcija Društvenog doma Podkilavac u iznosu od 188.011,15 eura, na rok do 10 god.

Općina može dati jamstvo za ispunjenje obveza pravnoj osobi u većinskom izravnom ili neizravnom vlasništvu uz prethodnu suglasnost ministra financija. Dana jamstva uključuju se u opseg zaduživanja Općine.

Pravna osoba u većinskom izravnom ili neizravnom vlasništvu Općine može se dugoročno zaduživati samo uz suglasnost općinskog načelnika.“

**Članak 2.**

Ova Odluka stupa na snagu osmog dana od dana objave u „Službenim novinama Općine Jelenje“.

KLASA: 024-04/23-01/4

URBROJ: 2170-20-03-03/09-23-11

U Dražicama 14. lipnja 2023.

 PREDSJEDNICA OPĆINSKOG VIJEĆA

OPĆINE JELENJE

 Izabela Nemaz